AlexejDobrolubov/national_council_slovak_2010 huggingface dataset:
9. schôdza NR SR - 3. deň - A. dopoludnia
Dátum: 2024-02-02
Poslanec: Truban, Michal (PS)
Druh vystúpenia: Vystúpenie s faktickou poznámkou

52. Ďakujem kolegovi Lackovičovi za príhovor. Ono sa to už niekedy nedá počúvať všetko. Je toho tak veľa a keď tu ľudia stále aj po troch týždňoch dokážu rozoberať ďalšie a ďalšie prípady, ktoré táto novela umožní a aká nespravodlivá je táto novela, ako rozbije náš právny štát, naozaj že je to už pre všetkých únavné, a napriek tomu stále aj po troch týždňoch prídu nové a nové zaujímavé prepojenia, ktoré ukazujú, aká je to obrovská absurdnosť. No a to, prečo je to taká absurdnosť obrovská, úplne dobre vieme, pretože podstata tej novely, a k tej sa treba podľa mňa stále vracať a ja sa vždy snažím k nej vracať, je práve o tom, aby zabezpečila beztrestnosť zopár ľudí, ktorí si ju aj napísali a pre ktorých tá novela je. A problémom jediným je to, že vďaka tomuto možno preto, aby zmiatli ľudí, aby to nebolo úplne také jasné, že ju menia až úplne tak pre seba, aj keď podľa mňa jasné to je, tak museli pomeniť sadzby aj v úplne, úplne iných limitoch alebo v tých malých limitoch, ktoré sa ich možno netýkajú, ale neviem, možno ešte sú tu aj nejakí ľudia, ktorí aj nakradli dvesto, tristo euro a boja sa aj toho a aj kvôli nim to treba zvyšovať a potom tu bude celá krajina trpieť. Takže díky ra... ešte raz, Marek, za prínosný príspevok.
9. schôdza NR SR - 2. deň - A. dopoludnia
Dátum: 2024-02-01
Poslanec: Truban, Michal (PS)
Druh vystúpenia: Vystúpenie s faktickou poznámkou

32. Ďakujem pekne za slovo. Ja som tlieskal už pred príhovorom, lebo som vedel, že bude kvalitný a že tam zaznejú, aj keď to bude tretíkrát, nové informácie a nové argumenty a že to bude aj vtipné miestami a dotknem sa jedného toho vtipného momentu, ktorý si spomínal, a to je tá singularita. Ona má viacero definícií, sú, je singularita vo fyzike, v matematike a technologická singularita. Ty si myslel asi aj vo fyzike singularitu, a to je vlastne miesto s nekonečným zakrivením časopriestorového kontinua, takto to znie strašne odborne, ale normálnym jazykom sa to hovorí čierna diera. A aj tento navrhovaný zákon je jeden z krokov toho, aby sa zo Slovenska stala čierna diera. Takže veľmi pekne si to, veľmi pekne si to povedal a smutné je znova to, že čo je tá podstata toho. Hovoril si ty o veľmi, množstve, veľa všelijakých argumentov, ale hneď na úvod si povedal podstatu toho, čo je podstata tohto zákona, a prečo aj tí ľudia sú v uliciach. Ja si nemyslím, že tí ľudia sú úplne v uliciach kvôli rôznym detailom toho zákona. No a, samozrejme, tie dôsledky sú strašne zlé aj pre celú spravodlivosť, ale tí ľudia sú v skutočnosti v uliciach kvôli tej podstate, a to, a tá podstata je tá, že zopár ľudí, ktorí tu aj sedia, ako si správne povedal, kvôli zopár ľuďom sa tu ide ubližovať, kriviť život päť miliónom Slovákom. Takže to je tá najväčšia podstata, že kvôli sebe obetujú celú našu krajinu a sú schopní z toho spraviť čiernu dieru. Takže ďakujem pekne ešte raz za príhovor.
6. schôdza NR SR - 22.deň - B. popoludní
Dátum: 2024-01-24
Poslanec: Truban, Michal (PS)
Druh vystúpenia: Vystúpenie s faktickou poznámkou

313. Ďakujem všetkým veľmi pekne za faktické, ja, a teda faktické nielen na mňa, ale aj na každého, čo bol predo mnou a čo ešte aj bude po mne, a na všetky faktické, ktoré takto v noci ľudia stále ešte zvládu... zvládnu dávať, je to naozaj celkom obdivuhodný výkon. Budem sa vracať postupne k niektorým ľuďom, ktorých som si poznámky zapísal k tej fakti... ktoré mali faktické, ale nespomeniem všetkých, tak mi to prepáčte. Začnem možno rovno pánom Dubécim, ktorý povedal celkom zaujímavú vec, že v kampani sa veľa vždy hovorí o tom, čo sa bude riešiť, a mňa tak napadlo, že ja neviem na to odpovedať, a uvidíme, že či bude aj v ďalších voľbách táto novela súčasťou nejakej témy kampane, pamätám si, však pred týmito voľbami, keď som ja konkrétne chodil po rôznych podnikateľských, a bolo to aj vo voľbách 2020, vždy sa opakovali nonstop stále tie isté témy, jak je tu obrovská byrokracia, jak tu nefunguje spravodlivosť a ako najmä nemáme dostatok ľudí, ako naši mladí odchádzajú, tak sám som veľmi naozaj zvedavý, že... a myslím si teda, že bude to téma, a keď táto novela začne platiť, čo všetko sa za tie dva-tri roky, dúfajme, možnože aj menej, stane a že či a ako, aká veľmi silná téma tých volieb tu bude, uvidíme, ja si myslím, že, že bude veľmi, veľmi silná. Taktiež pánovi Krajčímu chcem presne iba potvrdiť a som rád, že to tam tiež videl v tom príhovore, že ich zámer nie je úprimný, a to je presne to, čo ja väčšinou teda nemám veľmi rád, že niekto rozpráva o niečom, zneužíva to na to, aby vyzeral, že chce spraviť niečo dobré, ale v skutočnosti má v pláne robiť presný opak toho, o čom hovorí, a to je tiež vec, ktorá má na tej novele veľmi hnevá.
33. schôdza NR SR - 12.deň - A. dopoludnia
Dátum: 2025-04-11
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

40. Inga, ďakujem ti za toto obsiahle predstavenie nášho uznesenia, a práve by som chcela poukázať na to, že ako si podľa mňa veľmi naozaj výstižným, poctivým a odborným spôsobom poukázala na to, že zaobchádzanie s Rómami a Rómkami vrátane vyjadrení viacerých politických predstaviteľov je u nás dôsledkom stereotypov a diskriminácie. Ďakujem ti za to, že to podľa mňa bolo veľmi jasné ľuďom, ktorí chceli počúvať. (Potlesk.)
33. schôdza NR SR - 10.deň - B. popoludní
Dátum: 2025-04-09
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

48. Kolega Hargaš, ty si tu mal také veľmi zaujímavé cvičenie o tom, že kde by sa všade dalo ušetriť, aby sa teda vykompenzoval ten príjem zo zrušenia transakčnej dane, tak ja keď tu vidím ministra zdravotníctva, mne hneď napadlo, že ušetriť sa napríklad dá aj tým, že dnes by sme si o piatej neschválili návrh zákona o covidových amnestiách, kde pôjde viac ako tri milióny ľuďom, čo páchali priestupky, alebo že by sa rovno zrušila funkcia splnomocnenca vlády pre prešetrovanie pandémie, pretože asi nikto si v tejto miestnosti s diplomom nerobí ilúzie o tom, že čo jeho funkcia vôbec priniesla alebo nepriniesla. Takže tam by sme pár miliónov mali ušetrených hneď. Takže to som chcela doplniť k tomu cvičeniu o tom, kde všade sa dá ušetriť a vykompenzovať teda tie príjmy, ktoré by z tej hlúpej transakčnej dane mali plynúť do štátneho rozpočtu. A myslím si, že aj tie pribúdajúce podpisy na tej petícií za zrušenie tejto hlúpej dane hovoria o tom, že naozaj vládna koalícia týmto urobila veľkú chybu, nahnevala väčšinu ľudí na Slovensku a podnikateľov a naozaj túto daň treba zrušiť. Takže dúfam, že ten náš pozmeňujúci návrh podporíte. Ďakujem.
33. schôdza NR SR - 8.deň - A. dopoludnia
Dátum: 2025-04-04
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

131. Mária, ja by som chcela vyzdvihnúť tú poslednú časť tvojej rozpravy, kde si hovorila o tom apele na našich ostatných opozičných kolegov a kolegyne, a chcela by som pripomenúť, že včera sme tu mali pred Národnou radou protestujúcich ľudí, ktorí, ktorí sú takpovediac na našej strane, a keď som odchádzala domov, tak prišli za mnou niektorí a povedali mi, že, že oni naozaj chcú vidieť jednotnú opozíciu, že to je pre nich ako keby taká posledná nádej, že oni rozumejú tomu, že možno sa nateraz nič nezmení, nebudú nejaké predčasné voľby alebo podobne, ale aby tu vydržali, v tejto krajine, napriek tomu všetkému, čo sa tu deje, tak by chceli vidieť tú jednotu, a preto ťa chcem podporiť a pokračovať v tom tvojom apele a povedať nám na tejto strane sály, že naozaj toto, čo robíme, čo je tu predložené aj zo strany KDH, nie je tá cesta jednoty. Uvedomme si, že koalícii, ktorá tu naozaj nevídaným doteraz spôsobom od Mečiara valcuje demokratické princípy, ide presne o to, aby sme sa na takejto veci sporili, aby sme viedli diskusiu o niečom, čo ľuďom na Slovensku v tejto ťaživej situácii, v ktorej sú, nijako nepomôže. Čiže, kolegovia a kolegyne, fakt sa zamyslite, či toto je niečo, čo tu teraz chceme riešiť. Ďakujem.
33. schôdza NR SR - 8.deň - A. dopoludnia
Dátum: 2025-04-04
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

57. Ja sa rovnako pridávam k mojim predrečníčkam a k Lucii a ako budúca matka dcéry chcem veriť tomu, že tento parlament bude raz riešiť reálne problémy, ktoré, ako Lucia presne povedala, žien, ktoré ich tu čakajú akože na... Mne to príde úplne nemorálne, že sa tu v časoch, kedy teda jednak ženy zažívajú naozaj nárast násilia, máme tu pomaly každý mesiac nejakú informáciu o zavraždenej žene, a zároveň teda keď by sme si odmysleli túto situáciu, máme tu vážne problémy, ktoré sa týkajú či už slintačky, alebo krívačky, ktoré sa týkajú nárastu chorôb, ktoré sme tu nikdy nemali alebo nemali sme ich tu desiatky rokov len preto, že tu vo vláde máte ľudí, ktorí spochybňujú očkovanie a vedu, máme tu zdražovanie, aké sme tu nezažili, máme tu clá, ktoré Slovenskú republiku zasiahnu najviac spomedzi európskej, krajín Európskej únie, a iks ďalších problémov, s ktorými by sme sa my ako zákonodarci a zákonodarkyne mali na tejto schôdzi a na ďalších schôdzach zaoberať, tak tu máme takéto dva návrhy novely ústavy, ktoré nemajú ale že nič spoločné s reálnymi problémami Slovenska. A vy to aj viete, pretože ja keď sa tu pozriem po mojej pravej strane, tak koľko vás tu vidím vôbec z koalície? Toto mala byť nejaká že premiérska téma (povedané so smiechom) alebo ja neviem, že čo všetko toto tu mali ľudia z koalície obhajovať. A viete kto to tu teraz ide obhajovať alebo kto sa tu vôbec zapája do rozpravy? Keď si to tu pozriem, tak sme tu iba my z opozície zapojení, a jediný, ktorý je tam prihlásený, je pán Glück. Takže toto aj vyjadruje dôležitosť tejto témy pre koalíciu a je to výsmech parlamentarizmu a výsmech všetkým ľuďom na Slovensku, ktorí od nás čakajú nie... (Prerušenie vystúpenia časomerom. Potlesk.)
33. schôdza NR SR - 6.deň - B. popoludní
Dátum: 2025-04-02
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

111. Ivo, ja chcem reagovať na tú poslednú časť tvojho príspevku, kde si hovoril o tej potrebe, aby sa koalícia a opozícia zhodla teda na tých opatreniach a nedalo mi nereagovať a porovnať práve túto rozpravu s tou simultánne prebiehajúcou rozpravou ku covidovej amnestii na priestupky, kde sme dnes počas celého dňa poukazovali na to, že naozaj v rovnaký čas ako tu máme epidémiu slintačky a krívačky, kde sa všetci naprieč touto sálou zhodneme na tom, že naozaj je potrebné prijímať tie opatrenia, aby boli ochránené tie ďalšie chovy, je absolútne nevhodné, neetické a nemorálne predkladať zákon, ktorým sa odškodňujú ľudia, ktorí zase páchali priestupky vedome počas pandémie covidu. A podľa mňa nemohlo byť lepšie načasovanie tejto rozpravy o skrátenom legislatívnom konaní bezprostredne po tom, čo sme tu mali rozpravu práve k tým covidovým amnestiám. A ja by som chcela aj toto využiť, práve ten veľmi jasný ako keby rozpor, ktorý tu máme medzi tými dvoma vecami, aby som apelovala na všetkých, hlavne na ministra vnútra, aby ten zákon stiahol. Pretože ak ho nestiahne, tak aj tento dobrý zákon, ktorý prináša minister dopravy a ďalšie dobré opatrenia, ktoré budú prijímané, budú môcť len na základe toho byť spochybňované do budúcnosti a nič nám to neprinesie. Ďakujem. (Potlesk.)
33. schôdza NR SR - 6.deň - B. popoludní
Dátum: 2025-04-02
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

72. Pán minister, ja teda som vnímala to, že ste váš príspevok neadresovali Progresívnemu Slovensku, ale zároveň som mimoriadne sklamaná, lebo som dúfala, že pri tomto návrhu zákona, že teda keď už znova využijete to svoje oprávnenie vstúpiť do rozpravy, využijete aj na to, aby ste vlastne vysvetlili práve tú druhú časť, ktorá sa týka tej covidovej priestupkovej amnestie, namiesto toho, aby ste sem vzniesli tento zbytočný konflikt. A ja by som fakt bola rada, keby ste nám objasnili, že ako vlastne súvisí odškodňovanie ľudí, ktorí porušovali predpisy, s ľuďmi, ktorým, teda som pochopila od vás, tiež že vám je ľúto, že je tu tých 20-tisíc obetí. Lebo vy ste povedali, že niečo v tom zmysle, že pre arogantné a zle nastavené opatrenia zomrelo, žiaľ, 20-tisíc ľudí, a preto ideme odškodniť ľudí, ktorí tie opatrenia porušovali. A aká tam je logika, prečo tých 3,5 milióna, ktoré máte tam napísané, že to bude stáť, nepoužijeme na obete pandémie? Tam hovoríte, že ich má odškodniť niekto iný, ale my ideme odškodňovať ľudí, ktorí porušovali predpisy a v dôsledku porušovania týchto predpisov tých 20-tisíc ľudí, o ktorých ste aj vy hovorili, zomrelo. Tak kde je tu nejaká logika v tejto vašej argumentácii? Ja som ju doteraz nepočula a chcela by som ju počuť a dúfam, že využijete svoj priestor, ktorý tu máte práve na to, aby ste nám túto otázku zodpovedali a nie vyvolávali ďalšie zbytočné konflikty, ktoré tejto sále ani divákom naozaj nič neprinesú. (Potlesk.)
33. schôdza NR SR - 6.deň - A. dopoludnia
Dátum: 2025-04-02
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

46. Ďakujem ti, Ferko, za tvoj vynikajúci príspevok ešte povzbudený aj tým, že ty sám si zdravotník, takže si to vtedy naozaj zažíval priamo tvárou v tvár. A ja som si pri tej príležitosti spomenula vlastne na ten dávny slogan SMER-u, čo bol, že ľudia si zaslúžia istoty, myslím, tak to nejako bolo a teraz by som naozaj rada vedela, že akú istotu vlastne vláda a konkrétne SMER prináša teda svojim voličom týmto návrhom zákona? Istotu, že keď budete porušovať pravidlá, tak sa vám nič nestane, aj keď by to malo znamenať šírenie nebezpečnej pandémie medzi ľuďmi, ktorá spôsobuje smrť? Istotu, že 3,5 milióna eur, ktoré vytiahneme z našej spoločnej požiadavky, dáme ľuďom, ktorí porušujú pravidlá. Nedáme ich na vedu, ktorá, dobre, však nebavme sa o očkovaní proti epidémii, bavme sa o tom, že asi všetci by sme chceli mať jednoduchú a dostupnú liečbu rakoviny, chceli by sme mať očkovanie proti rakovine, proti nejakým ďalším takýmto hrozným chorobám, liečbu, ja neviem, nejakých genetických porúch, na ktoré sa mohli týchto 3,5 milióna eur radšej použiť. Čiže my dávame vlastne voličom istotu, že nie, nie, my si od vás síce vyberieme na poplatkoch a na daniach, ale buďte si istí, že to nepoužijeme na veci, ktoré sú vo váš prospech. Použijeme to na ľudí, ktorí konajú vo váš neprospech. A takýto návrh zákona tu podáva minister vnútra, ktorého úlohou je predsa dbať na to, aby bola zaistená vnútorná bezpečnosť krajiny, aby ľudia dodržiavali predpisy. Čiže to čo je za istota, že ďalšia istota, ktorú tu ponúkame, je, že ak bude ktokoľvek na čela ministerstva vnútra, tak bude navrhovať opatrenia, ktoré budú povzbudzovať ľudí, aby nedodržiavali zákony alebo predpisy. Toto je to, čo naozaj chceme? Zamyslime sa nad tým.
33. schôdza NR SR - 6.deň - A. dopoludnia
Dátum: 2025-04-02
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

38. Ja sa len chcem poďakovať kolegom a kolegyniam za podporu a naozaj by som chcela apelovať na vládnu väčšinu, na koaličných poslancov a poslankyne na druhej strane miestnosti, aby tento pozmeňujúci a doplňujúci návrh podporili. Pretože ako hovorím, s odškodnením vo vzťahu ku karanténe, ktorá bola Ústavným súdom v podstate odmietnutá a kde bolo spochybnené to, že boli dodržiavané ústavné práva ľudí, tam to je úplne namieste, vyzýva na to aj pán verejný ochranca práv. Ale covidová priestupková amnestia je naozaj ako keby takou fackou do tváre jednak všetkým pozostalým po obetiach, ako aj ľuďom, ktorí majú vážne následky po covide, tým, ktorí sa nemôžu dať očkovať z nejakých vážnych medicínskych dôvodov, lebo však aj takí ľudia sú. Naozaj, prosím vás, spamätajme sa, zídime z kratšej cesty, tu nie je žiaden morálny, etický ani spoločenský dôvod, pre ktorý by sme my mali odškodňovať ľudí, ktorí vedome porušovali právne predpisy, ktorá nás v tom čase všetkých chránili pred tým, aby tá pandémia nemala ešte ďalšie desaťtisíce obetí v porovnaní s tými ľudskými životmi, o ktoré sme prišli. Takže naozaj na vás apelujem, uvedomte si, že tento zákon ak prejde, znova len zníži ochotu ľudí rešpektovať akékoľvek protipandemické opatrenia alebo opatrenia, ktoré sa týkajú ochrany verejného zdravia. Aj tá epidémia slintačky a krívačky ukazuje, že my tu v každom okamihu môžeme čeliť nejakému ďalšiemu vírusu či už vo vzťahu k ľudom, alebo teda aktuálne k zvieratám. A je naozaj veľmi dôležité, aby v takýchto kritických situáciách ľudia dodržiavali tie opatrenia, lebo to je jediná cesta, ktorá nás ako ľudstvo v tomto zachráni. Ďakujem.
33. schôdza NR SR - 5.deň - A. dopoludnia
Dátum: 2025-04-01
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

58. Irena, ďakujem ti za tento príspevok plný dát a chcela by som len povedať, že to je typická vládna koalícia. Pripomeňme si, že nemá problém svojim rozdávať plnými priehršťami, minulý týždeň doživotnú rentu Marošovi Žilinkovi, ktorá nás môže stáť až milión eur, zajtra tu budeme mať zákon o covidových amnestiách pre ľudí, ktorí páchajú, páchali priestupky počas covidu a tým vedome ohrozovali ľudí, 20-tisíc zomrelo a mohla by som takto pokračovať a tých najchudobnejších z najchudobnejších idú ostrakizovať a brať im aj tých posledných pár centov, ktoré im ostávajú. A ešte sa k tomu poistili aj tou hroznou novelou Trestného zákona, lebo ako si povedala, im neostane nič len ukradnúť namiesto štyroch rožkov päť rožkov, ale keďže sa zvýšila škoda, tak, samozrejme, im to nezvýši tie obľúbené štatistiky pána Gašpara, ktorý mi teraz stále komentuje, že sa kriminalita nezvyšuje a nebude zvyšovať. Takže gratulujem tejto prosociálnej vláde, naozaj skvelý návrh, v úvodzovkách.
33. schôdza NR SR - 4.deň - A. dopoludnia
Dátum: 2025-03-28
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

226. Ja by som sa v prvom rade tebe aj Dávidovi chcela poďakovať, že predkladáte naozaj výborné, podľa mňa reálne problémy riešiace mladých ľudí návrhy zákonov. A nedá mi, keďže aj ty si, Tinka, spomenula to financovanie, nepoukázať na to, že máme tu na programe tejto schôdze v podstate návrh tzv. covidových amnestií, kde sa teda budú preplácať ľuďom pokuty za priestupky, ktoré spáchali počas covidového času, čo bude približne rovnaká suma. Alebo sme tu včera schválili rentu generálnemu prokurátorovi, ktorá nás môže stáť až milión eur, ak dožije priemerný vek dožitia muža na Slovensku. Ja si myslím, že takáto investícia do škôl a do budúcnosti mladých ľudí je oveľa lepšia investícia pre slovenské obyvateľstvo, ako tieto dva spomínané návrhy, takže ešte raz ďakujem vám obom.
33. schôdza NR SR - 4.deň - A. dopoludnia
Dátum: 2025-03-28
Poslanec: Števulová, Zuzana (PS)
Druh vystúpenia: Vystúpenie

163. Aha, dobre, ďakujem. Ja len tiež veľmi v stručnosti by som ešte chcela upriamiť pozornosť na jeden aspekt nášho návrhu, ako už aj Lucia, aj Bea povedali, naozaj nám ide aj do veľkej miery o skoršiu a včasnejšiu transpozíciu smernice Európskej únie, a to hlavne preto, že si myslíme, že naozaj ženy na Slovensku nemajú prečo čakať až do roku 2027, keď tá lepšia právna úprava, ktorá by nám umožnila lepšie a efektívnejšie trestanie vlastne všetkých foriem prejavov násilia voči ženám by tu mohla byť dostupná už aj v priebehu najbližších mesiacov alebo týždňov, a preto napríklad je súčasťou tohto navrhovaného zákona aj spresnenie definície nebezpečného elektronického obťažovania a takisto aj ten aspekt podnecovania k rodovej nenávisti. A tam si musíme uvedomiť, že na Slovensku už v súčasnosti zisťujeme, že teda sa nás týka rovnako ako celosvetovo v podstate ten nárast mizogýnie a online prejavov nenávisti a násilia na ženách, voči čomu nemáme nielenže dostatočnú právnu úpravu, ale ani nerobíme dostatočné preventívne opatrenia, ktoré by ako keby upriamili aj pozornosť širšej verejnosti, aj rodičov, aj učiteľov, aj trebárs štátnej školskej inšpekcie a podobne práve na tú oblasť onlinu, kde nielen naše deti, ale aj mladí ľudia, ale aj dospievajúci aj dospelí ľudia dnes už bežne pôsobia, a naozaj vidíme to, že práve tá online agresivita, ktorá je veľmi často spojená práve s tými mizogýnnymi hnutiami, hnutiami incelov a podobne, ktoré síce možno majú svoj pôvod v zahraničí, majú už reálny dosah a reálne obete na Slovensku, či už ide napríklad o nejakú online šikanu, ale až teda ten extrém, ktorý sme v súčasnosti videli pri tej strašnej tragédii v Spišskej Starej Vsi, kde tiež môžeme pozorovať tie prvky práve tej nenávisti voči ženám. Preto si myslíme, že by sa aj nielen orgány činné v trestnom konaní, ale aj celá spoločnosť mali začať naozaj veľmi podrobne zaoberať nielen teda tými trestnými činmi, ktoré sú v online priestore ako napríklad sú to rôzne fejkové videá, zverejňovanie vlastne citlivých fotografických alebo iných materiálov žien ako akt pomsty a podobne, čo musí byť naozaj prísne trestané, aby tí potenciálni páchatelia, alebo teda páchatelia, ktorí to chcú spraviť, lebo to vnímajú, že na to majú právo, aby, aby teda jednak pôsobilo to voči nim odrádzajúco, ale zároveň, aby boli aj za takéto konanie trestaní, ale zároveň považujeme za dôležité, aby bolo práve upravené aj to podnecovanie k tej rodovej nenávisti, a to najmä aj preto, aby sa vlastne aj tieto trestné činy, kde sa podnecuje aj nenávisť voči ženám, alebo teda rodovo podmienená nenávisť, aby sa to zvýraznilo, aby spoločnosť naozaj začala robiť výrazné kroky na elimináciu tohto nebezpečného a negatívneho celosvetového, nechcem to nazvať hnutím (povedané so smiechom), ale prosto celosvetového javu, ktorý veľmi, veľmi negatívnym spôsobom začína ovplyvňovať životy, bezpečie a slobodu žien a dievčat na svete. Ďakujem.
Ustanovujúca schôdza 1.deň - A. dopoludnia
Dátum: 2023-10-25
Poslanec: Tomáš, Erik (SMER - SD)
Druh vystúpenia: Vystúpenie s faktickou poznámkou

28. Pán Matovič, to, že vy ste podvodník, už vieme, samozrejme, všetci a celé Slovensko. Ale vy, že idete hovoriť o podvode po tom, čo ste predviedli počas volebnej kampane a vo voľbách, to už je naozaj za hranou všetkého. Tak sú len dve možnosti. Buď ste naozaj novodobý Ježiš Kristus, ako to Rómovia hovoria, alebo ste ich niečím motivovali. Myslím tým tou päťstovkou. A ja si myslím, že b, b, b, b je správne. A, pán Matovič, nie je nič horšie, nie je horšia korupcia ako tá volebná. Ešte aj Denník N vám vyrátal, že keby ste tých Rómov nezlákali na svoju stranu, tak nezískate tých 7 %. Po druhé, vy hovoríte o predvolebných sľuboch? Čo ste hovorili, pán Matovič, 15. 9. roku 2019 pred voľbami? Že nevstúpite do takej vlády, ktorá by zrušila prijaté sociálne opatrenia. Všetky sociálne opatrenia ste zrušili vrátane toho spomínaného 13. dôchodku, vrátane toho 13. dôchodku. Vy, pán Matovič, nám nič o senioroch nehovorte! Keby nebolo nás, strany HLAS – sociálna demokracia, keby nebolo našich návrhov, ktoré sme tu predložili, seniori by od vás nič nedostali. Vďake strane HLAS sa mimoriadne zvýšili dôchodky a vďaka strane HLAS sa rozmrazili minimálne dôchodky. Len vďaka týmto návrhom. A vy sa nebojte o 13. dôchodok, pán Matovič. Trinásty dôchodok bude v programovom vyhlásení vlády. To, že ste posunuli voľby, lebo ste sa tak báli, až na 30. septembra a teraz sa má vyplácať tá vaša sociálna dávka, lebo ste vy robili tento rozpočet, je len vaša zodpovednosť, ale dôchodcovia 13. dôchodok uvidia. O to sa vy nebojte! Len tu tíško seďte a šúchajte nožičkami! (Potlesk.)